## Rješenje kojim se Zdenku Cvijetiću iz Splita, oduzima dozvola za obavljanje poslova brokera

### NN 26/2009 (27.2.2009.), Rješenje kojim se Zdenku Cvijetiću iz Splita, oduzima dozvola za obavljanje poslova brokera

**HRVATSKA AGENCIJA ZA NADZOR FINANCIJSKIH USLUGA**

577

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 58. stavak 1. točka 7. Zakona o tržištu vrijednosnih papira (»Narodne novine« br. 84/02 i 138/06; dalje: Zakon) i odredbe članka 597. Zakona o tržištu kapitala (»Narodne novine« broj 88/08 i 146/08), Uprava Hrvatske agencije za nadzor financijskih usluga, po službenoj dužnosti, u predmetu oduzimanja dozvole za obavljanje poslova brokera Zdenku Cvijetiću iz Splita, Šižgorićeva 16, na sjednici održanoj 19. veljače 2009. godine donijela je

RJEŠENJE

1. Zdenku Cvijetiću iz Splita, Šižgorićeva 16, oduzima se dozvola za obavljanje poslova brokera.

2. Ovo rješenje upisuje se u Registar ovlaštenih brokera, koji vodi Hrvatska agencija za nadzor financijskih usluga, pod rednim brojem 232.

3. Ovo rješenje objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga, klasa: UP/I-450-08/06-07/21 od 3. kolovoza 2006. godine, Zdenku Cvijetiću iz Splita, Šižgorićeva 16, zaposleniku ovlaštenog društva Credo banka d.d. Split, Zrinjsko-frankopanska 58, Split (dalje: Banka), bila je izdana dozvola za obavljanje poslova brokera na neodređeno vrijeme.

Odredbom članka 58. stavak 1. točka 7. Zakona propisano je da će Hrvatska agencija za nadzor financijskih usluga (dalje: Agencija) rješenjem oduzeti dozvolu brokeru koji prestane ispunjavati uvjete na temelju kojih mu je dozvola izdana ako, u roku koji Agencija odredi, te uvjete ne ispuni.

Sukladno odredbi članka 597. Zakona o tržištu kapitala, koji zakon je stupio na snagu 1. siječnja 2009. godine, postupci pokrenuti pred Agencijom do dana stupanja na snagu navedenog zakona, uključujući i provedbu postupka javne ili privatne ponude vrijednosnih papira, dovršit će se primjenom odredbi Zakona.

Postupak oduzimanja dozvole za obavljanje poslova brokera Zdenku Cvijetiću pokrenut je pred Agencijom prije stupanja na snagu Zakona o tržištu kapitala, pa će se slijedom navedene odredbe, predmetni postupak u cijelosti provesti sukladno odredbama Zakona.

Budući da je Banka 27. listopada 2008. godine obavijestila Agenciju da Zdenko Cvijetić više ne obavlja poslove brokera u Odjelu skrbništva Banke, već da radi na drugom radnom mjestu, Zdenku Cvijetiću je bio zaključkom Agencije, klasa: UP/I-451-04/08-07/93 od 6. studenog 2008. godine, određen rok od 3 (tri) mjeseca za dostavu dokaza da je zaposlen u ovlaštenom društvu na poslovima trgovine s vrijednosnim papirima. Iz dostavnice je razvidno da mu je predmetni zaključak uručen 11. studenoga 2008. godine.

Kako Zdenko Cvijetić nije u roku od 3 mjeseca (do 11. veljače 2009. godine), a niti naknadno, Agenciji dostavio dokaz o zaposlenju, valjalo je riješiti kao u izrjeci ovog rješenja, dakle oduzeti mu dozvolu za obavljanje poslova brokera i provesti upis oduzimanja dozvole u Registru ovlaštenih brokera koji vodi Agencija, s danom upisa 19. veljače 2009. godine, pod rednim brojem 232.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/08-07/93

Urbroj: 326-111/09-2

Zagreb, 19. veljače 2009.

Zamjenik predsjednika Uprave
Ivan Vrljić, v. r.

Rješenje, NN 26/2009-577